AKSD Hírek - A büntetés sem riasztja el az illegális szemetelőket
Több száz tonna szemetet szállíttat el az önkormányzat évente az illegális lerakóhelyekről. A tapasztalatok szerint a büntetés nem elég visszatartó erő, bár a közterület felügyelők egyre több elkövetőt vonnak felelősségre, az illegálisan lerakott hulladék mennyisége mégsem csökken a városban.
Már évek ott komoly gondot jelentenek az illegálisan szemetelők a városban és annak környékén. Tóth János kerítéssel próbálja megóvni terményeit, ám a közeli illegális lerakóhelyről a szél rendszeresen befújja a telkére a szemetet. A férfi azt mondja, teljesen tehetetlen.
- A kerítésen túl gyümölcsösöm van, tehát élelmiszert termesztünk a kertben. Már több mint 10 éve itt van a szemétlerakat, évek óta mondom, de senki nem törődik azzal, hogy megszüntesse – panaszolja Tóth János.
Az önkormányzat évente körülbelül 15 millió forintot költ az illegális szeméttelepek felszámolására, olykor több konténernyi hulladékot szállítanak el.
Néha a hatóságnak szerencséje van és akkor kapják el az elkövetőt, amikor az éppen tiltott helyen szabadul meg a felhalmozott hulladéktól. Kedden egy ilyen estben kellett intézkedniük a közterület felügyelőknek a Vámospércsi úton, a múlt hétvégén pedig tizennégy hasonló esetben indított eljárást a hatóság.
Van, aki nincs tisztában azzal, hogy olyan helyen szemetel, ahol egyébként nem lehet. Juhász János évek óta hordta a szemetét az út szélére, mert azt hitte, az kijelölt szemétlerakó. Mint mondja, a tanyára nem mennek ki hozzá a szemetesek.
- Ahol mi lakunk, ott a papírt és az ehhez hasonló hulladékot elégetjük, az egyéb dolgokat lerakjuk. Természetesen nem a saját környezetemben és a máséban fogom szétgórni a hulladékot, ez a minimum – hallhattuk Juhász Sándort.
A városüzemeltetési osztályvezető szerint van megoldás. Az erre a célra vásárolt zsákokban a megadott napokon elviszi a szemetet az AKSD.
- Ha a lakók megveszik a zsákot, a szolgáltatóval leegyeztetik, hogy a közelben milyen útvonalon jár a hulladékgyűjtő járat, majd azon a napon kihelyezik az út szélére a szemetet, akkor igen nagy valószínűséggel az AKSD kocsija fel fogja venni a zsákot és elszállítja azt – magyarázza Gábor Zsombor városüzemeltetési osztályvezető.
Debrecenben tavaly 400 tonna illegális szemetet gyűjtöttek össze, azonban továbbra is csak ritkán tudják felelősségre vonni az elkövetőket. A problémára megoldást jelenthet az az új törvénytervezet, amely a külterületeken is kötelezővé tenné a szemétszállítást. Erről ősszel tárgyal majd a parlament.
A cikkhez videó is tartozik.